เฮ!ล้มดีลUACผนึกHYDROรายย่อยโล่งไม่ถูกเอาเปรียบ
ล้มดีล UAC + HYDRO เบื้องหลังผู้ถือหุ้นรายย่อยเสียเปรียบ ไม่มีเกณฑ์เงินสดเป็นทางเลือก
29 ต.ค. 2565

ล้มดีล UAC + HYDRO เบื้องหลังผู้ถือหุ้นรายย่อยเสียเปรียบ ไม่มีเกณฑ์เงินสดเป็นทางเลือก
นายสลิบ สูงสว่าง ประธานเจ้าหน้าที่บริหาร ไฮโดรเท็ค (HYDRO) เปิดเผยว่า บริษัทได้ยกเลิกแผนการร่วมกิจการกับบริษัท ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) ไปอย่างไม่มีกำหนด เพื่อประโยชน์สูงสุดของบริษัทและผู้ถือหุ้น เนื่องจากภาวะตลาดการเงินทั้งในและต่างประเทศผันผวน ไม่เอื้อต่อการร่วมกิจการ 
นอกจากนี้ ให้ยกเลิกการขายหุ้นของบริษัท ยูเอซี ไฮโดรเท็ค (UAC HYDRO) ซึ่ง HYDRO ถือหุ้นทั้งหมด 49,997 หุ้น ให้แก่ UAC ซึ่งเป็นส่วนหนึ่งของแผนร่วมกิจการดังกล่าว โดยการยกเลิกแผนไม่ส่งผลกระทบต่อการประกอบกิจการของไฮโดรเทคแต่อย่างไร และยังให้ความช่วยเหลือประกอบธุรกิจร่วมกับ UAC ต่อไปตามความเหมาะสม
นายสลิบ กล่าวว่า คณะกรรมการบริษัทมีมติให้ยกเลิกการประชุมวิสามัญผู้ถือหุ้น ครั้งที่ 1/2556 วันที่ 2 ส.ค.นี้ และยกเลิกวันกำหนดรายชื่อผู้ถือหุ้นที่มีสิทธิเข้าร่วมประชุม และวันปิดสมุดทะเบียนพักการโอนหุ้น วันที่ 10 ก.ค.นี้
“อนาคต 23 ปีนี้ ไม่น่าจะมีธุรกรรมร่วมกิจการกับ UAC อีก แต่อนาคตเป็นเรื่องคาดเดายาก ถ้าต้องการให้บริษัทมีความแข็งแกร่ง และที่เลิกดีลครั้งนี้ เป็นฟีดแบ็กจากผู้ถือหุ้น HYDRO ที่ไม่เห็นด้วย รวมทั้งตลาดได้สอบถามเข้ามาด้วย ทั้งเรื่องสัดส่วนการแลกหุ้น และไม่มีเกณฑ์เงินสดเป็นทางเลือกให้ผู้ถือหุ้น” นายสลิบ กล่าว
ผู้ถือหุ้น HYDRO กล่าวว่า รู้สึกดีใจที่ความร่วมมือกับ UAC เลื่อนไปไม่มีกำหนด เนื่องจากเป็นการเอาเปรีบบผู้ถือหุ้น HYDRO ทั้งสัดส่วนการแลกหุ้น ไม่มีเกณฑ์เงินสดเป็นทางเลือกให้กับผู้ถือหุ้นทั้งสองฝ่ายที่ไม่ต้องการถือหุ้นต่อไป ซึ่งผิดกับดีลอื่นๆ ที่ตั้งโต๊ะรับซื้อหุ้นให้ผู้ถือหุ้นมีทางออกขายหุ้นคืนบริษัท
นายกิตติ ชีวะเกตุ ประธานเจ้าหน้าที่บริหารและกรรมการผู้จัดการ UAC กล่าวว่า บริษัท ไฮโดรเทค มีหนังสือแจ้งเลื่อนแผนการร่วมกิจการไม่มีกำหนด เนื่องจากตลาดการเงินทั้งในประเทศและต่างประเทศผันผวน ไม่เอื้อต่อการร่วมกิจการ UAC จึงยกเลิกสัญญาซื้อขายหุ้น ฉบับลงวันที่ 23 มิ.ย. 2556 โดยให้มีผลตั้งแต่วันที่ 9 ก.ค. 2556 รวมทั้งยกเลิกการเพิ่มทุน 194.98 ล้านหุ้น มูลค่าที่ตราไว้หุ้นละ 0.50 บาท ที่จะจัดสรรให้กับผู้ถือหุ้น HYDRO เพื่อแลกกับหุ้น UAC